寄題韓丞相定州閲古堂
作者：王令
朝代：宋

paragraphs: 始聞定作閲古堂，又聞定有閲古詩。
揚之遠定五千里，思得兩翅擘以飛。
偶聞人來說堂事，初敝兩壁無塵疵。
間時公來命繪匠，親以玉指交畫揮。
教令某載若某狀，匠拜奉命唯不辭。
左圖守相父母吏，右狀將帥熊羆姿。
長冠峩峩偉笏佩，鬬以玄白爲裳衣。
屹如丁寧立以議，遜若避讓行而隨。
圖成儼毅色可讋，過吏不敢竊目窺。
仍令大筆署行事，寫出黑膽朱肝脾。
死者有靈如不冺，合有英氣來附兹。
故公之謀不知出，宜有神鬼陰助其。
茫茫九泉謂巳朽，豈意一旦存形儀。
請留中壁素莫繪，待千歲後公以歸。
當搜國匠第一手，狀寫公像存依稀。
要知文完武繩備，遺與萬世瞻思資。
我知觀者定墮淚，不復峴首羊公碑。
又聞當世大手筆，磊砢詩句相撐支。
手搏蛟龍拔解角，爪擘虎豹全脱皮。
鄆州溪堂遂寂寞，韓詩塵蔽人不吹。
想應從此傳萬世，粹玉貫串珠縈纍。
小戎何爲而縮伏，久滯公斧血不滋。
何時功成事業就，兩手一掃清三垂。
歸來天子喜以頷，泰階輝煥平無欺。
次招當世草茅士，各使呈露心腹披。
締裾聯纓上廊廟，留與後世圖爲師。
然後回謝閲古堂，彼合異代今一時。